
Promovabilitate de 88,56 % în județul Cluj, la  concursul național de ocupare a posturilor didactice/catedrelor din unitățile de învățământ preuniversitar, sesiunea 2025, după etapa de soluționare a contestațiilor


Ministerul Educației și Cercetării, Inspectoratul Școlar Județean Cluj au publicat astăzi, 30 iulie 2025, pe site-ul http://titularizare.edu.ro  și la sediul Inspectoratului Școlar Județean Cluj rezultatele finale obținute de către cadrele didactice din județul Cluj, la concursul național pentru ocuparea posturilor didactice din învățământul preuniversitar, sesiunea 2025, după soluționarea contestațiilor.
În județul Cluj, în etapa de soluționare a contestațiilor, din cadrul concursului național de titularizare, sesiunea 2025, au fost depuse 367 de solicitări pentru reevaluarea lucrărilor scrise. 
Dintre acestea, 217 de lucrări au înregistrat note mai mari, decât cele obținute în evaluarea inițială, 143 de lucrări au fost reevaluate cu note mai mici decât cele obținute inițial, iar 7 lucrări nu au înregistrat modificări ale notelor acordate inițial.
Procentul notelor între 7,00 și 10 obținute de către candidații care au susținut proba scrisă la concursul național pentru ocuparea posturilor didactice din învățământul preuniversitar a crescut cu 2,54 %, de la 52,03% (înainte de soluționarea contestațiilor) la 54,57 % (după soluționarea contestațiilor), aspect care menține județul Cluj pe prima poziție a clasamentului național.
Ca urmare a afișării rezultatelor finale, în județul Cluj rata finală de promovabilitate (note peste 5.00) este de  88,56 %, în creștere cu 2,94 % față de rata de promovabilitate inițială, înainte de soluționarea contestațiilor (85,64 %).
De asemenea, în județul Cluj numărul  notelor de 10  se menține la una, fiind obținută de către candidata care au susținut proba scrisă la disciplina limba latină.
1.572 de candidați (88,56%) au obținut note peste 5.00, iar 969 de candidați (54,57%) au obținut note peste 7.00.
Reamintim faptul că la proba scrisă din cadrul concursului național de ocupare a posturilor didactice/catedrelor vacante/rezervate din învăţământul preuniversitar, desfăşurată miercuri, 15 iulie 2025, în 6 centre de examen organizate la nivelul județului Cluj, s-au înscris pentru susținerea concursului național de ocupare a posturilor didactice/ catedrelor vacante/ rezervate din învăţământul preuniversitar un număr de 2.146 de candidați, dintre care 474 de candidați sunt din promoția curentă. 
Au fost prezenți 1.856 de candidaţi, iar 78 dintre candidaţi au optat pentru a se retrage din motive personale/ medicale, în conformitate cu prevederile legislației în vigoare care permite acest lucru.
În județul Cluj, numărul posturilor scoase la concursul național de ocupare a posturilor/ catedrelor didactice vacante/rezervate din unităţile de învăţământ preuniversitar, în sesiunea 2025, este de 2.839, dintre care 280 de posturi sunt pentru angajare în învățământ pe durată nedeterminată. 
Disciplinele de concurs cu cel mai mare număr de candidați înscriși sunt: învățământ preșcolar în limba română (385 candidați), învățământ primar în limba română (316 candidați), psihopedagogie/ consiliere psihopedagogică (209 candidați), educație fizică și sport (191 candidați), limba și literatura română (106 candidați), limba și literatura engleză/franceză/germană (144 candidați).
Repartizarea candidaților pe posturi, în ordinea descrescătoare a notelor obținute la proba scrisă, se realizează în ședințe publice, organizate de către Inspectoratul Școlar Județean Cluj, în perioada 31 iulie – 30 august 2025.
Toate informațiile, precum și calendarul complet al mobilității personalului didactic din învățământul preuniversitar, sunt disponibile și pe site-ul Inspectoratului Școlar Județean Cluj_ https://www.isjcj.ro/resurse-umane/mobilitate-personal/.

